周 易

1. 乾 元亨利貞

初九 潛龍 勿用

九二 見龍在田 利見大人

九三 君子終日乾乾 夕惕若 厲 无咎

九四 或躍在淵 无咎

九五 飛龍在天 利見大人

上九 亢龍 有悔

用九 見羣龍 无首 吉

彖曰大哉 乾元 萬物資始 乃統天 雲行雨施 品物流形 大明始終 六位時成 時乘六龍 以御天 乾道變化 各正性命 保合大和 乃利貞 首出庶物 萬國咸寧

象曰天行健 君子以 自彊不息 潛龍勿用 陽在下也 見龍在田 德施普也 終日乾乾 反復道也 或躍在淵 進无咎也 飛龍在天 大人造也 亢龍有悔 盈不可久也 用九 天德不可爲首也

文言曰元者善之長也 亨者嘉之會也 利者義之和也 貞者事之幹也 君子軆仁 足以長人 嘉會足以合禮 利物足以和義 貞固足以幹事 君子行此四德者 故曰乾元亨利貞

初九曰潛龍勿用 何謂也 子曰龍德而隱者也 不易乎世 不成乎名 遯世无悶 不見是而无悶 樂則行之 憂則違之 確乎其不可拔 潛龍也

九二曰見龍在田利見大人 何謂也 子曰龍德而正中者也 庸言之信 庸行之謹 閑邪存其誠 善世而不伐 德博而化 易曰見龍在田利見大人 君德也

九三曰君子終日乾乾夕惕若厲无咎 何謂也 子曰君子進德脩業 忠信 所以進德也 脩辭立其誠 所以居業也 知至至之 可與幾也 知終終之 可與存義也 是故居上位而不驕 在下位 而不憂 故乾乾 因其時而惕 雖危无咎矣

九四曰或躍在淵无咎 何謂也 子曰上下无常 非爲邪也 進退无恒 非離羣也 君子進德脩業 欲及時也    故无咎

九五曰飛龍在天利見大人 何謂也 子曰同聲相應 同氣相求 水流濕 火就燥 雲從龍 風從虎 聖人作而萬物覩 本乎天者親上 本乎地者親下 則各從其類也

上九曰亢龍有悔 何謂也 子曰貴而无位 高而无民 賢人在下位而无輔 是以動而有悔也 潛龍勿用 下也 見龍在田 時舍也 終日乾乾 行事也 或躍在淵 自試也 飛龍在天 上治也 亢龍有悔 窮之灾也

乾元用九 天下治也

潛龍勿用 陽氣潛藏

見龍在田天下文明

終日乾乾 與時偕行

或躍在淵 乾道乃革

飛龍在天 乃位乎天德

亢龍有悔 與時偕極

乾元用九 乃見天則

乾元者 始而亨者也 利貞者 性情也 乾始能以美利 利天下 不言所利 大矣哉 大哉 乾乎 剛健中正純粹精也 六爻發揮 旁通情也 時乘六龍 以御天也 雲行雨施 天下平也

君子以成德爲行 日可見之 行也

潛之爲言也 隱而未見 行而未成 是以君子弗用也

君子學以聚之 問以辨之 寬以居之 仁以行之 易曰見龍在田利見大人 君德也

九三重剛而不中 上不在天 下不在田 故乾乾 因其時而惕 雖危无咎矣

九四重剛而不中 上不在天 下不在田 中不在人 故或之 或之者 疑之也 故无咎

夫大人者 與天地合其德 與日月合其明 與四時合其序 與鬼神合其吉凶 先天而天弗違 後天而奉天時 天且弗違 而况於人乎 况於鬼神乎

亢之爲言也 知進而不知退 知存而不知亡 知得而不知喪 其唯聖人乎 知進退存亡而不失其正者 其唯聖人乎

2. 坤 元亨利牝馬之貞 君子有攸往 先迷後得 主利 西南得朋 東北喪朋     安貞 吉

彖曰至哉 坤元 萬物資生 乃順承天 坤厚載物 德合无疆 含弘光大 品物咸亨 牝馬 地類 行地无疆 柔順利貞 君子攸行 先迷失道 後順得常 西南得朋 乃與類行 東北喪朋 乃終有慶 安貞之吉 應地无疆

象曰地勢坤 君子以 厚德載物

初六履霜 堅氷至

象曰履霜堅氷 陰始凝也 馴致其道 至堅氷也

六二直方大 不習 无不利

象曰六二之動 直以方也 不習无不利 地道光也

六三含章可貞 或從王事 无成有終

象曰含章可貞 以時發也 或從王事 知光大也

六四括囊 无咎 无譽

象曰括囊无咎 愼不害也

六五黃裳 元吉

象曰黃裳元吉 文在中也

上六龍戰于野 其血玄黃

象曰龍戰于野 其道窮也

用六利永貞

象曰用六永貞 以大終也

文言曰坤至柔而動也剛 至靜而德方 後得 主利而有常 含萬物而化光 坤道其順乎 承天而時行

積善之家 必有餘慶 積不善之家 必有餘殃 臣弑其君 子弑其父 非一朝一夕之故 其所由來者 漸矣

由辨之不早辨也 易曰履霜堅氷至 蓋言順也

直 其正也 方 其義也 君子敬以直內 義以方外 敬義立而德不孤 直方大不習无不利 則不疑其所行也

陰雖有美 含之 以從王事 弗敢成也 地道也 妻道也 臣道也 地道无成而代有終也

天地變化 草木蕃 天地閉 賢人隱 易曰括囊无咎无譽 蓋言謹也

君子黃中通理 正位居體 美在其中而暢於四支 發於事業 美之至也

陰疑於陽 必戰 爲其嫌於无陽也 故稱龍焉 猶未離其類也 故稱血焉 夫玄黃者 天地之雜也 天玄而地黃

3. 屯 元亨利貞 勿用有攸往 利建侯

彖曰屯剛柔始交而難生 動乎險中 大亨貞 雷雨之動 滿盈 天造草昧 宜建侯 而不寧

象曰雲雷屯 君子以 經綸

初九磐桓 利居貞 利建侯

象曰雖磐桓 志行正也 以貴下賤 大得民也

六二屯如邅如 乘馬班如 匪寇 婚媾 女子貞 不字 十年乃字

象曰六二之難 乘剛也 十年乃字 反常也

六三卽鹿无虞 惟入于林中 君子幾 不如舍 往 吝

象曰卽鹿无虞 以從禽也 君子舍之 往 吝窮也

六四乘馬班如 求婚媾 往 吉 无不利

象曰求而往 明也

九五屯其膏 小貞 吉 大貞 凶

象曰屯其膏 施未光也

上六乘馬班如 泣血漣如

象曰泣血漣如 何可長也

4. 蒙 亨 匪我求童蒙 童蒙求我 初筮告 再三瀆 瀆則不叩 利貞

彖曰蒙山下有險 險而止 蒙 蒙亨 以亨行 時中也 匪我求童蒙童蒙求我 志應也 初筮告 以剛中也

再三瀆瀆則不叩 瀆蒙也 蒙以養正 聖功也

象曰山下出泉 蒙 君子以 果行 育德

初六 發蒙 利用刑人 用說桎梏 以往 吝

象曰利用刑人 以正法也

九二 包蒙 吉 納婦 吉 子克家

象曰子克家 剛柔接也

六三 勿用取女 見金夫 不有躬 无攸利

象曰勿用取女 行不順也

六四 困蒙 吝

象曰困蒙之吝 獨遠實也

六五 童蒙 吉

象曰童蒙之吉 順以巽也

上九 擊蒙 不利爲寇 利禦寇

象曰利用禦寇 上下順也

4. 需 有孚 光亨 貞吉 利涉大川

彖曰需 須也 險在前也 剛健而不陷 其義不困窮矣 需有孚光亨貞吉 位乎天位 以正中也 利涉大川 往有功也

象曰雲上於天 需 君子以 飮食宴樂

初九 需于郊 利用恒 无咎

象曰需于郊 不犯難行也 利用恒无咎 未失常也

九二 需于沙 小有言 終吉

象曰需于沙 衍在中也 雖小有言 以吉終也

九三 需于泥 致寇至

象曰需于泥 災在外也 自我致寇 敬愼 不敗也

六四 需于血 出自穴

象曰需于血 順以聽也

九五 需于酒食 貞 吉

象曰酒食貞吉 以中正也

上六 入于穴 有不速之客三人來 敬之 終吉

象曰不速之客來敬之終吉 雖不當位 未失常也

6.

訟 有孚 窒 惕 中吉 終凶 利見大人 不利涉大川

彖曰訟 上剛下險 險而健 訟 訟有孚窒惕中吉 剛來而得中也 終凶 訟不可成也 利見大人 尙中正也

不利涉大川 入于淵也

象曰天與水違行 訟 君子以 作事謀始

初六 不永所事 小有言 終吉

象曰不永所事 訟不可長也 雖小有言 其辯明也

九二 不克訟 歸而逋 其邑人 三百戶 无眚

象曰不克訟 歸逋竄也 自下訟上 患至 掇也

六三 食舊德 貞 厲 終吉 或從王事 无成

象曰食舊德 從上 吉也

九四 不克訟 復卽命 渝 安貞 吉

象曰復卽命渝安貞 不失也

九五 訟 元吉

象曰訟元吉 以中正也

上九 或錫之鞶帶 終朝三褫之

象曰以訟受服 亦不足敬也

7.

師 貞 丈人 吉 无咎

彖曰師 衆也 貞 正也 能以衆正 可以王矣 剛中而應 行險而順 以此毒天下而民從之 吉 又何咎矣

象曰地中有水 師 君子以 容民畜衆

初六 師出以律 否 臧 凶

象曰師出以律 失律 凶也

九二 在師 中 吉 无咎 王三錫命

象曰在師中吉 承天寵也 王三錫命 懷萬邦也

六三 師或輿尸 凶

象曰師或輿尸 大无功也

六四 師左次 无咎

象曰左次无咎 未失常也

六五 田有禽 利執言 无咎 長子帥師 弟子輿尸 貞 凶

象曰長子帥師 以中行也 弟子輿尸 使不當也

上六 大君有命 開國承家 小人勿用

象曰大君有命 以正功也 小人勿用 必亂邦也

8.

比 吉 原筮 元永貞 无咎 不寧方來 後 夫 凶

彖曰比 吉也 比 輔也 下順從也 原筮元永貞无咎 以剛中也 不寧方來 上下應也 後夫凶 其道窮也

象曰地上有水 比 先王以 建萬國 親諸侯

初六 有孚比之 无咎 有孚盈缶 終來有他吉

象曰比之初六 有他吉也

六二 比之自內 貞 吉

象曰比之自內 不自失也

六三 比之匪人

象曰比之匪人 不亦傷乎

六四 外比之 貞 吉

象曰外比於賢 以從上也

九五 顯比 王用三驅 失前禽 邑人不誡 吉

象曰顯比之吉 位正中也 舍逆取順 失前禽也 邑人不誡 上使中也

上六 比之无首 凶

象曰比之无首 無所終也

9.

小畜 亨 密雲不雨 自我西郊

彖曰小畜 柔得位而上下應之 曰小畜 健而巽 剛中而志行 乃亨 密雲不雨 尙往也 自我西郊 施未行也

象曰風行天上 小畜 君子以 懿文德

初九 復自道 何其咎 吉

象曰復自道 其義吉也

九二 牽復 吉

象曰牽復 在中 亦不自失也

九三 輿說輻 夫妻反目

象曰夫妻反目 不能正室也

六四 有孚 血去 惕出 无咎

象曰有孚惕出 上合志也

九五 有孚 攣如 富以其鄰

象曰有孚攣如 不獨富也

上九 旣雨旣處 尙德載 婦貞厲 月幾望 君子征 凶

象曰旣雨旣處 德積載也 君子征凶 有所疑也

10.

履 虎尾 不咥人 亨

彖曰履 柔履剛也 說而應乎乾 是以履虎尾不咥人亨 剛中正 履帝位 而不疚 光明也

象曰 上天下澤 履 君子以 辯上下 定民志

初九 素履 往 无咎

象曰素履之往 獨行願也

九二 履道坦坦 幽人 貞 吉

象曰幽人貞吉 中不自亂也

六三 眇能視 跛能履 履虎尾 咥人 凶 武人爲于大君

象曰眇能視 不足以有明也 跛能履 不足以與行也 咥人之凶 位不當也 武人爲于大君 志剛也

九四 履虎尾 愬愬 終吉

象曰愬愬終吉 志行也

九五 夬履 貞 厲

象曰夬履貞厲 位正當也

上九 視履 考祥 其旋 元吉

象曰元吉在上 大有慶也

11. 泰

泰 小往大來 吉 亨

彖曰泰小往大來吉亨 則是天地交而萬物通也 上下交而其志同也 內陽而外陰 內健而外順 內君子而外小人

君子道長 小人道消也

象曰天地交 泰 后以 財成天地之道 輔相天地之宜 以左右民

初九 拔茅茹 以其彙 征 吉

象曰拔茅征吉 志在外也

九二 包荒 用馮河 不遐遺 朋亡 得尙于中行

象曰包荒得尙于中行 以光大也

九三 无平不陂 无往不復 艱貞 无咎 勿恤 其孚 于食有福

象曰无往不復 天地際也

六四 翻翻 不富以其鄰 不戒以孚

象曰翻翻不富 皆失實也 不戒以孚 中心願也

六五 帝乙歸妹 以祉 元吉

象曰以祉元吉 中以行願也

上六 城復于隍 勿用師 自邑告命 貞 吝

象曰城復于隍 其命亂也

12. 否.

否之匪人 不利君子貞 大往小來

彖曰否之匪人不利君子貞大往小來 則是天地不交 而萬物不通也 上下不交 而天下无邦也

內陰而外陽 內柔而外剛 內小人而外君子 小人道長 君子道消也

象曰天地不交 否 君子以 儉德辟難 不可榮以祿

初六 拔茅茹 以其彙 貞 吉 亨

象曰拔茅貞吉 志在君也

六二 包承 小人 吉 大人 否 亨

象曰大人否亨 不亂羣也

六三 包羞

象曰包羞 位不當也

九四 有命 无咎 疇離祉

象曰有命无咎 志行也

九五 休否 大人吉 其亡其亡 繫于苞桑

象曰大人之吉 位正當也

上九 傾否 先否 後喜

象曰否終則傾 何可長也

13. 同人

同人于野 亨 利涉大川 利君子貞

彖曰同人 柔得位 得中而應乎乾 曰同人 同人于野亨利涉大川 乾行也 文明以建 中正以應 君子正也

唯君子 爲能通天下之志

象曰天與火同人 君子以 類族 辨物

初九 同人于門 无咎

象曰出門同人 又誰咎也

六二 同人于宗 吝

象曰同人于宗 吝道也

九三 伏戎于莽 升其高陵 三歲不興

象曰伏戎于莽 敵剛也 三歲不興 安行也

九四 乘其墉 弗克攻 吉

象曰乘其墉 義弗克也 其吉 則困而反則也

九五 同人 先號咷而後笑 大師克 相遇

象曰同人之先 以中直也 大師相遇 言相克也

上九 同人于郊 无悔

象曰同人于郊 志未得也

14. 大有 元亨

彖曰大有 柔得尊位 大中而上下應之 曰大有 其德剛健而文明 應乎天而時行 是以元亨

象曰火在天上 大有 君子以 遏惡揚善 順天休命

初九 无交害 匪咎 艱則无咎

象曰大有初九 无交害也

九二 大車以載 有攸往 无咎

象曰大車以載 積中不敗也

九三 公用亨于天子 小人弗克

象曰公用亨于天子 小人害也

九四 匪其彭 无咎

象曰匪其彭无咎 明辨晢也

六五 厥孚 交如 威如 吉

象曰厥孚交如 信以發志也 威如之吉 易而无備也

上九 自天祐之 吉无不利

象曰大有上吉 自天祐也

15. 謙 亨 君子 有終

彖曰謙亨 天道下濟而光明 地道卑而上行 天道虧盈而益謙 地道變盈而流謙 鬼神害盈而福謙 人道惡盈而好謙

謙尊而光 卑而不可踰 君子之終也

象曰地中有山 謙 君子以 裒多益寡 稱物平施

初六 謙謙君子 用涉大川 吉

象曰謙謙君子 卑以自牧也

六二 鳴謙 貞 吉

象曰鳴謙貞吉 中心得也

九三 勞謙 君子 有終 吉

象曰勞謙君子 萬民服也

六四 无不利撝謙

象曰无不利撝謙 不違則也

六五 不富以其隣 利用侵伐 无不利

象曰利用侵伐 征不服也

上六 鳴謙 利用行師 征邑國

象曰鳴謙 志未得也 可用行師 征邑國也

16. 豫 利建侯行師

彖曰豫 剛應而志行 順以動 豫 豫順以動故 天地如之 而况建侯行師乎 天地以順動

故日月不過 而四時不忒 聖人以順動 則刑罰淸而民服 豫之時義 大矣哉

象曰雷出地奮 豫 先王以 作樂崇德 殷薦之上帝 以配祖考

初六 鳴豫 凶

象曰初六鳴豫 志窮 凶也

六二 介于石 不終日 貞 吉

象曰不終日貞吉 以中正也

六三 盱豫 悔 遲 有悔

象曰盱豫有悔 位不當也

九四 由豫 大有得 勿疑 朋盍簪

象曰由豫大有得 志大行也

六五 貞 疾 恒不死

象曰六五貞疾 乘剛也 恒不死 中未亡也

上六 冥豫 成 有渝 无咎

象曰冥豫在上 何可長也

17. 隨 元亨 利貞 无咎

彖曰隨 剛來而下柔 動而說 隨 大亨 貞 无咎 而天下隨時 隨之時義 大矣哉

象曰澤中有雷 隨 君子以 嚮晦入宴息

初九 官有渝 貞 吉 出門交 有功

象曰官有渝 從正 吉也 出門交有功 不失也

六二 係小子 失丈夫

象曰係小子 弗兼與也

六三 係丈夫 失小子 隨有求得 利居貞

象曰係丈夫 志舍下也

九四 隨有獲 貞 凶 有孚 在道 以明 何咎

象曰隨有獲 其義凶也 有孚在道 明功也

九五 孚于嘉 吉

象曰孚于嘉吉 位正中也

上六 拘係之 乃從維之 王用亨于西山

象曰拘係之 上窮也

18. 蠱 元亨 利涉大川 先甲三日 後甲三日

彖曰蠱 剛上而柔下 巽而止 蠱 蠱 元亨 而天下治也 利涉大川 往有事也 先甲三日後甲三日 終則有始 天行也

象曰山下有風 蠱 君子以 振民 育德

初六 幹父之蠱 有子 考无咎 厲 終吉

象曰幹父之蠱 意承考也

九二 幹母之蠱 不可貞

象曰幹母之蠱 得中道也

九三 幹父之蠱 小有悔 无大咎

象曰幹父之蠱 終无咎也

六四 裕父之蠱 往 見吝

象曰裕父之蠱 往未得也

六五 幹父之蠱 用譽

象曰幹父用譽 承以德也

上九 不事王侯 高尙其事

象曰不事王侯 志可則也

19. 臨 元亨 利貞 至于八月 有凶

彖曰臨 剛浸而長 說而順 剛中而應 大亨以正 天之道也 至于八月有凶 消不久也

象曰澤上有地 臨 君子以 敎思无窮 容保民无疆

初九 咸臨 貞 吉

象曰咸臨貞吉 志行正也

九二 咸臨 吉 无不利

象曰咸臨吉无不利 未順命也

六三 甘臨 无攸利 旣憂之 无咎

象曰甘臨 位不當也 旣憂之 咎不長也

六四 至臨 无咎

象曰至臨无咎 位當也

六五 知臨 大君之宜 吉

象曰大君之宜 行中之謂也

上六 敦臨 吉 无咎

象曰敦臨之吉 志在內也

20. 觀 盥而不薦 有孚 顒若

彖曰大觀 在上 順而巽 中正 以觀天下 觀盥而不薦有孚顒若 下觀而化也

觀天之神道 而四時不忒 聖人以神道設敎 而天下服矣

象曰風行地上 觀 先王以 省方觀民 設敎

初六 童觀 小人无咎 君子吝

象曰初六童觀 小人道也

六二 窺觀 利女貞

象曰窺觀女貞 亦可醜也

六三 觀我生 進退

象曰觀我生進退 未失道也

六四 觀國之光 利用賓于王

象曰觀國之光 尙賓也

九五 觀我生 君子无咎

象曰觀我生 觀民也

上九 觀其生 君子无咎

象曰觀其生 志未平也

21. 噬嗑 亨 利用獄

彖曰頤中有物 曰噬嗑 噬嗑而亨 剛柔分 動而明 雷電合而章 柔得中而上行 雖不當位 利用獄也

象曰雷電 噬嗑 先王以 明罰勅法

初九 屨校 滅趾 无咎

象曰屨校滅趾 不行也

六二 噬膚 滅鼻 无咎

象曰噬膚滅鼻 乘剛也

六三 噬腊肉 遇毒 小吝 无咎

象曰遇毒 位不當也

九四 噬乾胏 得金矢 利艱貞 吉

象曰利艱貞吉 未光也

六五 噬乾肉 得黃金 貞厲 无咎

象曰貞厲无咎 得當也

上九 何校 滅耳 凶

象曰何校滅耳 聰不明也

22. 賁 亨 小利有攸往

彖曰賁亨 柔來而文剛 故亨 分剛 上而文柔 故小利有攸往 天文也 文明以正 人文也

觀乎天文 以察時變 觀乎人文 以化成天下

象曰山下有火 賁 君子以 明庶政 无敢折獄

初九 賁其趾 舍車而徒

象曰 舍車而徒 義弗乘也

六二 賁其須

象曰賁其須 與上興也

九三 賁如 濡如 永貞 吉

象曰永貞之吉 終莫之陵也

六四 賁如 皤如 白馬 翰如 匪寇 婚媾

象曰六四 當位疑也 匪寇婚媾 終无尤也

六五 賁于丘園 束帛戔戔 吝 終吉

象曰六五之吉 有喜也

上九 白賁 无咎

象曰白賁無垢 上得志

23. 剝 不利有攸往

彖曰剝剝也 柔變剛也 不利有攸往 小人長也 順而止之 觀象也 君子尙消息盈虛 天行也

象曰山附於地 剝 上以 厚下 安宅

初六 剝床以足 蔑貞 凶

象曰剝床以足 以蔑下也

六二 剝床以辨 蔑貞 凶

象曰剝床以辨 未有與也

六三 剝之无咎

象曰剝之无咎 失上下也

六四 剝床以膚 凶

象曰剝床以膚 切近災也

六五 貫魚 以宮人寵 无不利

象曰以宮人寵 終无尤也

上九 碩果不食 君子得輿 小人剝廬

象曰君子得輿 民所載也 小人剝廬 終不可用也

24. 復 亨 出入 无疾 朋來 无咎 反復其道 七日來復 利有攸往

彖曰復亨 剛反 動而以順行 是以出入无疾朋來无咎 反復其道 七日來復 天行也

利有攸往 剛長也 復 其見天地之心乎

象曰雷在地中 復 先王以 至日閉關 商旅不行 后不省方

初九 不遠復 无祗悔 元吉

象曰不遠之復 以脩身也

六二 休復 吉

象曰休復之吉 以下仁也

六三 頻復 厲 无咎

象曰頻復之厲 義无咎也

六四 中行獨復

象曰中行獨復 以從道也

六五 敦復 无悔

象曰敦復无悔 中以自考也

上六 迷復 凶 有災眚 用行師 終有大敗 以其國 君 凶 至于十年 不克征

象曰迷復之凶 反君道也

25. 无妄 元亨 利貞 其匪正 有眚 不利有攸往

彖曰无妄 剛自外來而爲主於內 動而健 剛中而應 大亨以正 天之命也 其匪正有眚不利有攸往 无妄之往 何之矣 天命不祐 行矣哉

象曰天下雷行 物與无妄 先王以 茂對時 育萬物

初九 无妄 往 吉

象曰无妄之往 得志也

六二 不耕穫 不菑畬 則利有攸往

象曰不耕穫 未富也

六三 无妄之災 或繫之牛 行人之得 邑人之災

象曰行人得牛 邑人災也

九四 可貞 无咎

象曰可貞无咎 固有之也

九五 无妄之疾 勿藥有喜

象曰无妄之藥 不可試也

上九 无妄 行有眚 无攸利

象曰 无妄之行 窮之災也

26. 大畜 利貞 不家食 吉 利涉大川

彖曰大畜 剛健 篤實 輝光 日新其德 剛上而尙賢 能止健 大正也 不家食吉 養賢也 利涉大川 應乎天也

象曰天在山中 大畜 君子以 多識前言往行 以其畜德

初九 有厲 利已

象曰有厲利已 不犯災也

九二 輿說輹

象曰輿說輹 中无尤也

九三 良馬逐 利艱貞 曰閑輿衛 利有攸往

象曰利有攸往 上合志也

六四 童牛之牿 元吉

象曰六四元吉 有喜也

六五 豶豕之牙 吉

象曰六五之吉 有慶也

上九 何天之衢 亨

象曰何天之衢 道大行也

27. 頤 貞 吉 觀頤 自求口實

彖曰頤貞吉 養正則吉也 觀頤 觀其所養也 自求口實 觀其自養也

天地養萬物 聖人養賢 以及萬民 頤之時 大矣哉

象曰山下有雷 頤 君子以 愼言語 節飮食

初九 舍爾靈龜 觀我 朶頤 凶

象曰觀我朶頤 亦不足貴也

六二 顚頤 拂經 于丘頤 征凶

象曰六二征凶 行失類也

六三 拂頤貞 凶 十年勿用 无攸利

象曰十年勿用 道大悖也

六四 顚頤 吉 虎視耽耽 其欲逐逐 无咎

象曰顚頤之吉 上施光也

六五 拂經 居貞 吉 不可涉大川

象曰居貞之吉 順以從上也

上九 由頤 厲 吉 利涉大川

象曰由頤厲吉 大有慶也

28. 大過 棟橈 利有攸往 亨

彖曰大過 大者過也 棟橈 本末弱也 剛過而中 巽而說行 利有攸往 乃亨 大過之時 大矣哉

象曰澤滅木 大過 君子以 獨立不懼 遯世无悶

初六 藉用白茅 无咎

象曰藉用白茅 柔在下也

九二 枯楊生稊 老夫得其女妻 无不利

象曰老夫女妻 過以相與也

九三 棟橈 凶

象曰棟橈之凶 不可以有輔也

九四 棟隆 吉 有它 吝

象曰棟隆之吉 不橈乎下也

九五 枯楊生華 老婦 得其士夫 无咎 无譽

象曰枯楊生華 何可久也 老婦士夫 亦可醜也

上六 過涉滅頂 凶 无咎

象曰過涉之凶 不可咎也

29. 坎

習坎 有孚 維心亨 行有尙

彖曰習坎 重險也 水流而不盈 行險而不失其信 維心亨 乃以剛中也 行有尙 往有功也 天險 不可升也

地險 山川丘陵也 王公 設險 以守其國 險之時用 大矣哉

象曰水洊至 習坎 君子以 常德行 習敎事

初六 習坎 入于坎窞 凶

象曰習坎入坎 失道 凶也

九二 坎 有險 求小得

象曰求小得 未出中也

六三 來之坎坎 險且枕 入于坎窞 勿用

象曰來之坎坎 終无功也

六四 樽酒 簋貳 用缶 納約自牖 終无咎

象曰樽酒簋貳 剛柔際也

九五 坎不盈 祗旣平 无咎

象曰坎不盈 中未大也

上六 係用徽纏 寘于叢棘 三歲不得 凶

象曰上六失道 凶三歲也

30. 離 利貞 亨 畜牝牛 吉

彖曰離 麗也 日月麗乎天 百穀草木 麗乎上 重明 以麗乎正 乃化成天下 柔麗乎中正 故亨 是以畜牝牛吉也

象曰明兩作離 大人以 繼明 照于四方

初九 履 錯然 敬之无咎

象曰履錯之敬 以辟咎也

六二 黃離 元吉

象曰黃離元吉 得中道也

九三 日昃之離 不鼓缶而歌 則大耋之嗟 凶

象曰日昃之離 何可久也

九四 突如其來如 焚如 死如 棄如

象曰突如其來如 无所容也

六五 出涕沱若 戚嗟若 吉

象曰六五之吉 離王公也

上九 王用出征 有嘉 折首 獲匪其醜 无咎

象曰王用出征 以正邦也

31. 咸 亨 利貞 取女 吉

彖曰 咸 感也 柔上而剛下 二氣感應以相與 止而說 男下女 是以亨利貞取女吉也

天地感 而萬物化生 聖人感人心 而天下和平 觀其所感 而天地萬物之情 可見矣

象曰山上有澤 咸 君子以 虛 受人

初六 咸其拇

象曰咸其拇 志在外也

六二 咸其腓 凶 居 吉

象曰雖凶居吉 順 不害也

九三 咸其股 執其隨 往 吝

象曰咸其股 亦不處也 志在隨人 所執下也

九四 貞 吉 悔亡 憧憧往來 朋從爾思

象曰貞吉悔亡 未感害也 憧憧往來 未光大也

九五 咸其脢 无悔

象曰咸其脢 志末也

上六 咸其輔頰舌

象曰咸其輔頰舌 滕口說也

32. 恒 亨 无咎 利貞 利有攸往

彖曰恒 久也 剛上而柔下 雷風相與 巽而動 剛柔皆應 恒 恒亨无咎利貞 久於其道也 天地之道 恒久而不已也

利有攸往 終則有始也 日月得天 而能久照 四時變化 而能久成 聖人久於其道 而天下化成 觀其所恒 而天地萬物之情可見矣

象曰雷風恒 君子以 立不易方

初六 浚恒 貞 凶 无攸利

象曰浚恒之凶 始求深也

九二 悔亡

象曰九二悔亡 能久中也

九三 不恒其德 或承之羞 貞 吝

象曰不恒其德 无所容也

九四 田无禽

象曰久非其位 安得禽也

六五 恒其德 貞 婦人吉 夫子凶

彖曰婦人貞吉 從一而終也 夫子制義 從婦 凶也

上六 振恒 凶

象曰振恒在上 大无功也

33. 遯 亨 小利貞

彖曰遯亨 遯而亨也 剛當位而應 與時行也 小利貞 浸而長也 遯之時義 大矣哉

象曰天下有山 遯 君子以 遠小人 不惡而嚴

初六 遯尾 厲 勿用有攸往

象曰遯尾之厲 不往何灾也

六二 執之用黃牛之革 莫之勝說

象曰執用黃牛 固志也

九三 係遯 有疾 厲 畜臣妾 吉

象曰係遯之厲 有疾 憊也 畜臣妾吉 不可大事也

九四 好遯 君子吉 小人否

象曰君子好遯 小人否也

九五 嘉遯 貞 吉

象曰嘉遯貞吉 以正志也

上九 肥遯 无不利

象曰肥遯无不利 无所疑也

34. 大壯 利貞

彖曰大壯 大者壯也 剛以動故壯 大壯利貞 大者正也 正大而天地之情可見矣

象曰雷在天上 大壯 君子以 非禮不履

初九 壯于趾 貞 凶 有孚

象曰壯于趾 其孚窮也

九二 貞 吉

象曰九二貞吉 以中也

九三 小人用壯 君子用罔 貞厲 羝羊觸藩 羸其角

象曰小人用壯 君子罔也

九四 貞 吉 悔亡 藩決不羸 壯于大輿之輹

象曰藩決不羸 尙往也

六五 喪羊于易 无悔

象曰喪羊于易 位不當也

上六 羝羊觸藩 不能退 不能遂 无攸利 艱則吉

象曰不能退不能遂 不詳也 艱則吉 咎不長也

35. 晉 康侯 用錫馬蕃庶 晝日三接

彖曰晉 進也 明出地上 順而麗乎大明 柔進而上行 是以康侯用錫馬蕃庶晝日三接也

象曰明出地上 晉 君子以 自昭明德

初六 晉如摧如 貞 吉 罔孚 裕 无咎

象曰晉如摧如 獨行正也 裕无咎 未受命也

六二 晉如愁如 貞 吉 受玆介福于其王母

象曰受玆介福 以中正也

六三 衆允 悔亡

象曰衆允之志 上行也

九四 晉如鼫鼠 貞厲

象曰鼫鼠貞厲 位不當也

六五 悔亡 失得勿恤 往 吉 无不利

象曰失得勿恤 往有慶也

上九 晉其角 維用伐邑 厲 吉 无咎 貞 吝

象曰維用伐邑 道未光也

36. 明夷 利艱貞

彖曰明入地中 明夷 內文明而外柔順 以蒙大難 文王以之 利艱貞 晦其明也 內難而能正其志 箕子以之

象曰明入地中 明夷 君子以 莅衆 用晦而明

初九 明夷于飛 垂其翼 君子于行 三日不食 有攸往 主人有言

象曰君子于行 義不食也

六二 明夷 夷于左股 用拯馬壯 吉

象曰六二之吉 順以則也

六三 明夷于南狩 得其大首 不可疾貞

象曰南狩之志 乃大得也

六四 入于左腹 獲明夷之心 于出門庭

象曰入于左腹 獲心意也

六五 箕子之明夷 利貞

象曰箕子之貞 明不可息也

上六 不明 晦 初登于天 後入于地

象曰初登于天 照四國也 後入于地 失則也

37. 家人 利女貞

彖曰家人 女正位乎內 男正位乎外 男女正 天地之大義也 家人有嚴君焉 父母之謂也

父父子子兄兄弟弟夫夫婦婦而家道正 正家而天下定矣

象曰風自火出 家人 君子以 言有物而行有恒

初九 閑有家 悔亡

象曰閑有家 志未變也

六二 无攸遂 在中饋 貞吉

象曰六二之吉 順以巽也

九三 家人嗃嗃 悔厲 吉 婦子嘻嘻 終吝

象曰家人嗃嗃 未失也 婦子嘻嘻 失家節也

六四 富家 大吉

象曰富家大吉 順在位也

九五 王假有家 勿恤 吉

象曰王假有家 交相愛也

上九 有孚 威如 終吉

象曰威如之吉 反身之謂也

38. 睽 小事 吉

彖曰睽火動而上 澤動而下 二女同居 其志不同行 說而麗乎明 柔進而上行 得中而應乎剛 是以小事吉

天地睽而其事同也 男女睽而其志通也 萬物睽而其事類也 睽之時用 大矣哉

象曰上火下澤 睽 君子以 同而異

初九 悔亡 喪馬勿逐自復 見惡人无咎

象曰見惡人 以辟咎也

九二 遇主于巷 无咎

象曰遇主于巷 未失道也

六三 見輿曳 其牛掣 其人天且劓 无初 有終

象曰見輿曳 位不當也 无初有終 遇剛也

九四 睽孤 遇元夫 交孚 厲 无咎

象曰交孚无咎 志行也

六五 悔亡 厥宗噬膚 往何咎

象曰厥宗噬膚 往有慶也

上九 睽孤 見豕負塗 載鬼一車 先張之弧 後說之弧 匪寇 婚媾 往遇雨則吉

象曰遇雨之吉 羣疑亡也

39. 蹇 利西南 不利東北 利見大人 貞 吉

彖曰蹇 難也 險在前也 見險而能止 知矣哉 蹇利西南 往得中也 不利東北 其道窮也 利見大人 往有功也

當位貞吉 以正邦也 蹇之時用 大矣哉

象曰山上有水 蹇 君子以 反身脩德

初六 往蹇 來譽

象曰往蹇來譽 宜待也

六二 王臣蹇蹇 匪躬之故

象曰王臣蹇蹇 終无尤也

九三 往蹇 來反

象曰往蹇來反 內喜之也

六四 往蹇 來連

象曰往蹇來連 當位實也

九五 大蹇 朋來

象曰大蹇朋來 以中節也

上六 往蹇 來碩 吉 利見大人

象曰往蹇來碩 志在內也 利見大人 以從貴也

40. 解 利西南 无所往 其來復 吉 有攸往 夙 吉

彖曰解 險以動 動而免乎險 解 解利西南 往得衆也 其來復吉 乃得中也 有攸往夙吉 往有功也

天地解而雷雨作 雷雨作而百果草木皆甲拆 解之時 大矣哉

象曰雷雨作 解 君子以 赦過宥罪

初六 无咎

象曰剛柔之際 義无咎也

九二 田獲三狐 得黃矢 貞 吉

象曰九二貞吉 得中道也

六三 負且乘 致寇至 貞 吝

象曰負且乘 亦可醜也 自我致戎 又誰咎也

九四 解而拇 朋至斯孚

象曰解而拇 未當位也

六五 君子維有解 吉 有孚于小人

象曰君子有解 小人退也

上六 公用射隼于高墉之上 獲之 无不利

象曰公用射隼 以解悖也

41. 損 有孚 元吉 无咎 可貞 利有攸往 曷之用 二簋可用享

彖曰損 損下益上 其道上行 損而有孚 元吉无咎可貞利有攸往 曷之用二簋可用享 二簋 應有時 損剛益柔

有時 損益盈虛 與時偕行

象曰山下有澤 損 君子以 懲忿窒欲

初九 已事 遄往 无咎 酌損之

象曰已事遄往 尙合志也

九二 利貞 征 凶 弗損 益之

象曰九二利貞 中以爲志也

六三 三人行 則損一人 一人行 則得其友

象曰一人行 三則疑也

六四 損其疾 使遄 有喜 无咎

象曰損其疾 亦可喜也

六五 或益之 十朋之龜 弗克違 元吉

象曰六五元吉 自上祐也

上九 弗損 益之 无咎 貞吉 利有攸往 得臣 无家

象曰弗損益之 大得志也

42. 益 利有攸往 利涉大川

彖曰益 損上益下 民說无彊 自上下下 其道大光 利有攸往 中正 有慶 利涉大川 木道乃行 益 動而巽 日進无彊 天施地生 其益无方 凡益之道 與時偕行

象曰風雷益 君子以 見善則遷 有過則改

初九 利用爲大作 元吉 无咎

象曰元吉无咎 下不厚事也

六二 或益之 十朋之龜 弗克違 永貞 吉 王用享于帝 吉

象曰或益之 自外來也

六三 益之用凶事 无咎 有孚中行 告公用圭

象曰益用凶事 固有之也

六四 中行 告公從 利用爲依 遷國

象曰告公從 以益志也

九五 有孚惠心 勿問 元吉 有孚 惠我德

象曰有孚惠心 勿問之矣 惠我德 大得志也

上九 莫益之 或擊之 立心勿恒 凶

象曰莫益之 偏辭也 或擊之 自外來也

43. 夬 揚于王庭 孚號有厲 告自邑 不利卽戎 利有攸往

彖曰夬 決也 剛決柔也 健而說 決而和 揚于王庭 柔乘五剛也 孚號有厲 其危乃光也

告自邑不利卽戎 所尙乃窮也 利有攸往 剛長乃終也

象曰澤上於天 夬 君子以 施祿及下 居德則忌

初九 壯于前趾 往不勝爲咎

象曰不勝而往 咎也

九二 惕號 莫夜有戎 勿恤

象曰有戎勿恤 得中道也

九三 壯于頄 有凶 獨行遇雨 君子夬夬 若濡有慍 无咎

象曰君子夬夬 終无咎也

九四 臀无膚 其行次且 牽羊 悔亡 聞言不信

象曰其行次且 位不當也 聞言不信 聰不明也

九五 莧陸夬夬 中行 无咎

象曰中行无咎 中未光也

上六 无號 終有凶

象曰无號之凶 終不可長也

44. 姤 女壯 勿用取女

彖曰姤 遇也 柔遇剛也 勿用取女 不可與長也 天地相遇 品物咸章也 剛遇中正 天下大行也 姤之時義 大矣哉

象曰天下有風 姤 后以 施命誥四方

初六 繫于金柅 貞 吉 有攸往 見凶 羸豕孚蹢躅

象曰繫于金柅 柔道牽也

九二 包有魚 无咎 不利賓

象曰包有魚 義不及賓也

九三 臀无膚 其行次且 厲 无大咎

象曰其行次且 行未牽也

九四 包无魚 起凶

象曰无魚之凶 遠民也

九五 以杞包瓜 含章 有隕自天

象曰九五含章 中正也 有隕自天 志不舍命也

上九 姤其角 吝 无咎

象曰姤其角 上窮 吝也

45. 萃 王假有廟 利見大人 亨 利貞 用大牲 吉 利有攸往

彖曰萃 聚也 順以說 剛中而應 故聚也 王假有廟 致孝享也 利見大人亨 聚以正也 用大牲吉利有攸往 順天命也 觀其所聚而天地萬物之情可見矣

象曰澤上於地 萃 君子以 除戎器 戒不虞

初六 有孚 不終 乃亂乃萃 若號 一握爲笑 勿恤 往 无咎

象曰乃亂乃萃 其志亂也

六二 引吉 无咎 孚乃利用禴

象曰引吉无咎 中 未變也

六三 萃如嗟如 无攸利 往 无咎 小吝

象曰往无咎 上巽也

九四 大吉 无咎

象曰大吉无咎 位不當也

九五萃有位 无咎 匪孚 元永貞 悔亡

象曰萃有位 志未光也

上六齎咨涕洟 无咎

象曰齎咨涕洟 未安上也

46. 升 元亨 用見大人 勿恤 南征 吉

彖曰柔以時升 巽而順 剛中而應 是以大亨 用見大人勿恤 有慶也 南征吉 志行也

象曰地中生木 升 君子以 順德 積小以高大

初六 允升 大吉

象曰允升大吉 上合志也

九二 孚乃利用禴 无咎

象曰九二之孚 有喜也

九三 升虛邑

象曰升虛邑 无所疑也

六四 王用亨于岐山 吉 无咎

象曰王用亨于岐山 順事也

六五 貞 吉 升階

象曰貞吉升階 大得志也

上六 冥升 利于不息之貞

象曰冥升在上 消不富也

47. 困 亨 貞 大人 吉 无咎 有言不信

彖曰困 剛揜也 險以說 困而不失其所亨 其唯君子乎 貞大人吉 以剛中也 有言不信 尙口乃窮也

象曰澤无水 困 君子以 致命遂志

初六 臀困于株木 入于幽谷 三歲不覿

象曰入于幽谷 幽不明也

九二 困于酒食 朱紱方來 利用亨祀 征 凶 无咎

象曰困于酒食 中 有慶也

六三 困于石 據于蒺蔾 入于其宮 不見其妻 凶

象曰據于蒺蔾 乘剛也 入于其宮不見其妻 不祥也

九四 來徐徐 困于金車 吝 有終

象曰來徐徐 志在下也 雖不當位 有與也

九五 劓刖 困于赤紱 乃徐有說 利用祭祀

象曰劓刖 志未得也 乃徐有說 以中直也 利用祭祀 受福也

上六 困于葛藟 于臲卼 曰動悔 有悔 征 吉

象曰困于葛藟 未富也 動悔有悔 吉行也

48. 井 改邑 不改井 无喪无得 往來井井 汔至 亦未繘井 羸其甁 凶

彖曰巽乎水而上水 井 井養而不窮也 改邑不改井 乃以剛中也 汔至亦未繘井 未有功也 羸其甁 是以凶也

象曰木上有水 井 君子以 勞民勸相

初六 井泥不食 舊井无禽

象曰井泥不食 下也 舊井无禽 時舍也

九二 井谷射鮒 甕敝漏

象曰井谷射鮒 无與也

九三 井渫不食 爲我心惻 可用汲 王明 並受其福

象曰井渫不食 行惻也 求王明 受福也

六四 井甃 无咎

象曰井甃无咎 修井也

九五 井冽寒泉食

象曰寒泉之食 中正也

上六 井收勿幕 有孚 元吉

象曰元吉在上 大成也

49. 革 已日乃孚 元亨 利貞 悔亡

彖曰革 水火相息 二女同居 其志不相得 曰革 已日乃孚 革而信之 文明以說 大亨以正 革而當 其悔乃亡

天地革而四時成 湯武革命 順乎天而應乎人 革之時 大矣哉

象曰澤中有火 革 君子以 治歷明時

初九 鞏用黃牛之革

象曰鞏用黃牛 不可以有爲也

六二 已日乃革之 征 吉 无咎

象曰已日革之 行有嘉也

九三 征 凶 貞厲 革言三就 有孚

象曰革言三就 又何之矣

九四 悔亡 有孚 改命 吉

象曰改命之吉 信志也

九五 大人虎變 未占有孚

象曰大人虎變 其文炳也

上六 君子豹變 小人革面 征 凶 居貞 吉

象曰君子豹變 其文蔚也 小人革面 順以從君也

50. 鼎 元亨

彖曰鼎 象也 以木巽火 亨飪也 聖人亨 以亨上帝 而大亨 以養聖賢 巽而耳目聰明 柔進而上行 得中而應乎剛

是以元亨

象曰木上有火 鼎 君子以 正位 凝命

初六 鼎 顚趾 利出否 得妾 以其子无咎

象曰鼎顚趾 未悖也 利出否 以從貴也

九二 鼎有實 我仇有疾 不我能卽 吉

象曰鼎有實 愼所之也 我仇有疾 終无尤也

九三 鼎耳革 其行塞 雉膏不食 方雨虧悔 終吉

象曰鼎耳革 失其義也

九四 鼎折足 覆公餗 其形渥 凶

象曰覆公餗 信如何也

六五 鼎黃耳金鉉 利貞

象曰鼎黃耳 中以爲實也

上九 鼎玉鉉 大吉 无不利

象曰玉鉉在上 剛柔節也

51. 震 亨 震來虩虩 笑言啞啞 震驚百里 不喪匕鬯

彖曰震亨 震來虩虩 恐致福也 笑言啞啞 後有則也 震驚百里 驚遠而懼邇也 出可以守宗廟社稷 以爲祭主也

象曰洊雷震 君子以 恐懼脩省

初九 震來虩虩 後笑言啞啞 吉

象曰震來虩虩 恐致福也 笑言啞啞 後有則也

六二 震來厲 億喪貝 躋于九陵 勿逐七日得

象曰震來厲 乘剛也

六三 震蘇蘇 震行无眚

象曰震蘇蘇 位不當也

九四 震 遂泥

象曰震遂泥 未光也

六五 震 往來厲 億 无喪有事

象曰震往來厲 危行也 其事在中 大无喪也

上六 震索索 視矍矍 征 凶 震不于其躬 于其鄰 无咎 婚媾 有言

象曰震索索 中未得也 雖凶无咎 畏鄰戒也

52. 艮

艮其背 不獲其身 行其庭 不見其人 无咎

彖曰艮止也 時止則止 時行則行 動靜不失其時 其道光明 艮其止 止其所也 上下敵應 不相與也

是以不獲其身行其庭不見其人无咎也

象曰兼山艮 君子以 思不出其位

初六 艮其趾 无咎 利永貞

象曰艮其趾 未失正也

六二 艮其腓 不拯其隨 其心不快

象曰不拯其隨 未退聽也

九三 艮其限 列其夤 厲薰心

象曰艮其限 危薰心也

六三 艮其身 无咎

象曰艮其身 止諸躬也

六五 艮其輔 言有序 悔亡

象曰艮其輔 以中 正也

上九 敦艮 吉

象曰敦艮之吉 以厚終也

53. 漸 女歸 吉 利貞

彖曰漸之進也 女歸吉也 進得位 往有功也 進以正 可以正邦也 其位剛得中也 止而巽 動不窮也

象曰山上有木 漸 君子以 居賢德 善俗

初六 鴻漸于干 小子厲 有言 无咎

象曰小子之厲 義无咎也

六二 鴻漸于磐 飮食衎衎 吉

象曰飮食衎衎 不素飽也

九四 鴻漸于陸 夫征不復 婦孕不育 凶 利禦寇

象曰夫征不復 離群醜也 婦孕不育 失其道也 利用禦寇 順相保也

六四 鴻漸于木 或得其桷 无咎

象曰或得其桷 順以巽也

九五 鴻漸于陵 婦三歲不孕 終莫之勝 吉

象曰終莫之勝吉 得所願也

上九 鴻漸于陸(逵) 其羽可用爲儀 吉

象曰其羽可用爲儀吉 不可亂也

54. 歸妹 征 凶 无攸利

彖曰歸妹 天地之大義也 天地不交 而萬物不興 歸妹 人之終始也 說以動 所歸 妹也 征凶 位不當也

无攸利 柔乘剛也

象曰澤上有雷 歸妹 君子以 永終 知敝

初九 歸妹以娣 跛能履 征 吉

象曰歸妹以娣 以恒也 跛能履吉 相承也

九二 眇能視 利幽人之貞

象曰利幽人之貞 未變常也

六三 歸妹以須 反歸以娣

象曰歸妹以須 未富也

九四 歸妹愆期 遲歸有時

象曰愆期之志 有待而行也

六五 帝乙歸妹 其君之袂 不如其娣之袂良 月幾望 吉

象曰帝乙歸妹不如其娣之袂良也 其位在中 以貴行也

上六 女承筐无實 士刲羊无血 无攸利

象曰上六无實 承虛筐也

55. 豊 亨 王假之 勿憂 宜日中

彖曰豊大也 明以動 故豊 王假之 尙大也 勿憂宜日中 宜照天下也 日中則昃 日盈則食

天地盈虛 與時消息 而况於人乎 况於鬼神乎

象曰雷電皆至豊 君子以 折獄致刑

初九 遇其配主 雖旬无咎 往有尙

象曰雖旬无咎 過旬 災也

六二 豊其蔀 日中見斗 往得疑疾 有孚發若 吉

象曰有孚發若 信以發志也

九三 豊其沛 日中見沫 折其右肱 无咎

象曰豊其沛 不可大事也 折其右肱 終不可用也

九四 豊其蔀 日中見斗 遇其夷主 吉

象曰豊其蔀 位不當也 日中見斗 幽不明也 遇其夷主 吉行也

六五 來章有慶譽 吉

象曰六五之吉 有慶也

上六 豊其屋 蔀其家 闚其戶 闃其无人 三歲不覿 凶

象曰豊其屋 天際翔也 闚其戶闃其无人 自藏也

56. 旅 小亨 旅貞 吉

彖曰旅小亨 柔得中乎外而順乎剛 止而麗乎明 是以小亨旅貞吉也 旅之時義 大矣哉

象曰山上有火 旅 君子以 明愼用刑 而不留獄

初六 旅𤨏𤨏 斯其所取災

象曰旅𤨏𤨏 志窮 災也

六二 旅卽次 懷其資 得童僕貞

象曰得童僕貞 終无尤也

九三 旅焚其次 喪其童僕貞 厲

象曰旅焚其次 亦以傷矣 以旅與下 其義喪也

九四 旅于處 得其資斧 我心不快

象曰旅于處 未得位也 得其資斧 心未快也

六五 斯雉一矢亡 終以譽命

象曰終以譽命 上逮也

上九 鳥焚其巢 旅人先笑後號咷 喪牛于易 凶

象曰以旅在上 其義焚也 喪牛于易 終莫之聞也

57. 巽 小亨 利有攸往 利見大人

彖曰重巽以申命 剛巽乎中正而志行 柔皆順乎剛 是以小亨 利有攸往 利見大人

象曰隨風巽 君子以 申命行事

初六 進退 利武人之貞

象曰進退 志疑也 利武人之貞 志治也

九二 巽在牀下 用史巫紛若 吉 无咎

象曰紛若之吉 得中也

九三 頻巽 吝

象曰頻巽之吝 志窮也

六四 悔亡 田獲三品

象曰田獲三品 有功也

九五 貞 吉 悔亡 无不利 无初有終 先庚三日 後庚三日 吉

象曰九五之吉 位正中也

上九 巽在牀下 喪其資斧 貞 凶

象曰巽在牀下 上窮也 喪其資斧 正乎 凶也

58. 兌 亨 利貞

彖曰兌 說也 剛中而柔外 說以利貞 是以順乎天而應乎人

說以先民 民忘其勞 說以犯難 民忘其死 說之大 民勸矣哉

象曰麗澤兌 君子以 朋友講習

初九 和兌 吉

象曰和兌之吉 行未疑也

九二 孚兌 吉 悔亡

象曰孚兌之吉 信志也

六三 來兌 凶

象曰來兌之凶 位不當也

九四 商兌未寧 介疾有喜

象曰九四之喜 有慶也

九五 孚于剝 有厲

象曰孚于剝 位正當也

上六 引兌

象曰上六引兌 未光也

59. 渙 亨 王假有廟 利涉大川 利貞

彖曰渙亨 剛來而不窮 柔得位乎外而上同 王假有廟 王乃在中也 利涉大川 乘木有功也

象曰風行水上 渙 先王以 享于帝 入廟

初六 用拯馬壯 吉

象曰初六之吉 順也

九二 渙 奔其机 悔亡

象曰渙奔其机 得願也

六三 渙 其躬无悔

象曰渙其躬 志在外也

六四 渙其群 元吉 渙有丘 匪夷所思

象曰渙其群元吉 光大也

九五 渙 汗其大號 渙 王居 无咎

象曰王居无咎 正位也

上九 渙 其血去 惕出 无咎

象曰渙其血(去) 遠害也

60. 節 亨 苦節 不可貞

彖曰節亨 剛柔分而剛得中 苦節不可貞 其道窮也 說以行險 當位而節 中正以通

天地節而四時成 節以制度 不傷財 不害民

象曰澤上有水 節 君子以 制數度 議德行

初九 不出戶庭 无咎

象曰不出戶庭 知通塞也

九二 不出門庭 凶

象曰不出門庭凶 失時極也

六三 不節若 則嗟若 无咎

象曰不節之嗟 又誰咎也

六四 安節 亨

象曰安節之亨 承上道也

九五 甘節 吉 往有尙

象曰甘節之吉 居位中也

上六 苦節 貞 凶 悔亡

象曰苦節貞凶 其道窮也

61. 中孚 豚魚 吉 利涉大川 利貞

彖曰中孚 柔在內而剛得中 說而巽 孚乃化邦也 豚魚吉 信及豚魚也 利涉大川 乘木舟虛也

中孚 以利貞 乃應乎天也

象曰澤上有風 中孚 君子以 議獄緩死

初九 虞吉 有他不燕

象曰初九虞吉 志未變也

九二 鳴鶴在陰 其子和之 我有好爵 吾與爾靡之

象曰其子和之 中心願也

六三 得敵 或鼓或罷或泣或歌

象曰或鼓或罷 位不當也

六四 月幾望 馬匹亡 无咎

象曰馬匹亡 絶類 上也

九五 有孚攣如 无咎

象曰有孚攣如 位正當也

上九 翰音登于天 貞 凶

象曰翰音登于天 何可長也

62. 小過 亨 利貞 可小事 不可大事 飛鳥遺之音 不宜上 宜下 大吉

彖曰小過 小者過而亨也 過以利貞 與時行也 柔得中 是以小事吉也 剛失位而不中 是以不可大事也

有飛鳥之象焉 飛鳥遺之音不宜上宜下大吉 上逆而下順也

象曰山上有雷 小過 君子以 行過乎恭 喪過乎哀 用過乎儉

初六 飛鳥 以凶

象曰飛鳥以凶 不可如何也

六二 過其祖 遇其妣 不及其君 遇其臣 无咎

象曰不及其君 臣不可過也

九三 弗過防之 從或戕之 凶

象曰從或戕之 凶如何也

九四 无咎 弗過 遇之 往厲 必戒 勿用永貞

象曰弗過遇之 位不當也 往厲必戒 終不可長也

六五 密雲不雨 自我西郊 公弋取彼在穴

象曰密雲不雨 已上也

上六 弗遇 過之 飛鳥離之 凶 是謂災眚

象曰弗遇過之 已亢也

63. 旣濟 亨小 利貞 初吉 終亂

彖曰旣濟亨 小者亨也 利貞 剛柔正而位當也 初吉 柔得中也 終止則亂 其道窮也

象曰水在火上 旣濟 君子以 思患而豫防之

初九 曳其輪 濡其尾 无咎

象曰曳其輪 義无咎也

六二 婦喪其茀 勿逐七日得

象曰七日得 以中道也

九三 高宗伐鬼方 三年克之 小人勿用

象曰三年克之 憊也

六四 繻有衣袽 終日戒

象曰終日戒 有所疑也

九五 東鄰殺牛 不如西鄰之禴祭 實受其福

象曰東鄰殺牛不如西鄰之時也 實受其福 吉大來也

上六 濡其首 厲

象曰濡其首厲 何可久也

64. 未濟 亨 小狐汔濟 濡其尾 无攸利

彖曰未濟亨 柔得中也 小狐汔濟 未出中也 濡其尾无攸利 不續終也 雖不當位 剛柔應也

象曰火在水上 未濟 君子以 愼辨物 居方

初六 濡其尾 吝

象曰濡其尾 亦不知極也

九二 曳其輪 貞 吉

象曰九二貞吉 中以行正也

六三 未濟 征凶 利涉大川

象曰未濟征凶 位不當也

九四 貞 吉 悔亡 震用伐鬼方 三年 有賞于大國

象曰貞吉悔亡 志行也

六五 貞 吉 无悔 君子之光 有孚 吉

象曰君子之光 其暉吉也

上九 有孚于飮酒 无咎 濡其首 有孚失是

象曰飮酒濡首 亦不知節也

繫辭傳上

第一章

天尊地卑 乾坤定矣 卑高以陳 貴賤位矣 動靜有常 剛柔斷矣 方以類聚 物以羣分 吉凶生矣 在天成象 在地成形 變化見矣 是故剛柔相摩 八卦相盪 鼔之以雷霆 潤之以風雨 日月運行 一寒一暑 乾道成男 坤道成女 乾知大始 坤作成物 乾以易知 坤以簡能 易則易知 簡則易從 易知則有親 易從則有功 有親則可久 有功則可大 可久則賢人之德 可大則賢人之業 易簡而天下之理得矣 天下之理 得而成位乎其中矣

第二章

聖人設卦 觀象繫辭焉 以明吉凶 剛柔相推 而生變化 是故吉凶者 失得之象也 悔吝者 憂虞之象也 變化者 進退之象也 剛柔者 晝夜之象也 六爻之動 三極之道也 是故君子所居而安者 易之序也 所樂而玩者 爻之辭也 是故君子居則觀其象而玩其辭 動則觀其變而玩其占 是以自天祐之 吉无不利

弟三章

彖者 言乎象者也 爻者 言乎變者也 吉凶者 言乎其失得也 悔吝者 言乎其小疵也 无咎者 善補過也 是故列貴賤者 存乎位 齊小大者 存乎卦 辯吉凶者 存乎辭 憂悔吝者 存乎介 震无咎者 存乎悔 是故卦有小大 辭有險易 辭也者 各指其所之

第四章

易與天地準 故能彌綸天地之道 仰以觀於天文 俯以察於地理 是故知幽明之故 原始反終 故知死生之說 精氣爲物 游魂爲變 是故知鬼神之情狀 與天地相似 故不違 知周乎萬物而道濟天下 故不過 旁行而不流 樂天知命 故不憂 安土 敦乎仁 故能愛 範圍天地之化而不過 曲成萬物而不遺 通乎晝夜之道而知 故神无方而易无體

第五章

一陰一陽之謂道 繼之者善也 成之者性也 仁者見之謂之仁 知者見之謂之知 百姓日用而不知 故君子之道鮮矣 顯諸仁 藏諸用 鼓萬物而不與聖人同憂 盛德大業 至矣哉 富有之謂大業 日新之謂盛德 生生之謂易 成象之謂乾 效法之謂坤 極數知來之謂占 通變之謂事 陰陽不測之謂神

第六章

夫易廣矣大矣 以言乎遠則不禦 以言乎邇則靜而正 以言乎天地之間則備矣 夫乾 其靜也專 其動也直 是以大生焉 夫坤 其靜也翕 其動也闢 是以廣生焉 廣大配天地 變通配四時 陰陽之義配日月 易簡之善 配至德

第七章

子曰易其至矣乎 夫易 聖人所以崇德而廣業也 知崇禮卑 崇效天 卑法地 天地設位 而易行乎其中矣 成性存存 道義之門

第八章

聖人有以見天下之賾 而擬諸其形容 象其物宜 是故謂之象 聖人有以見天下之動 而觀其會通 以行其典禮 繫辭焉 以斷其吉凶 是故謂之爻 言天下之至賾 而不可惡也 言天下之至動 而不可亂也 擬之而後言 議之而後動 擬議 以成其變化 鳴鶴在陰 其子和之 我有好爵 吾與爾靡之 子曰君子居其室 出其言 善則千里之外應之 况其邇者乎 居其室 出其言 不善 則千里之外違之 况其邇者乎 言出乎身 加乎民 行發乎邇 見乎遠 言行 君子之樞機 樞機之發 榮辱之主也 言行 君子之所以動天地也 可不愼乎 同人先號咷而後笑 子曰君子之道 或出或處或黙或語 二人同心 其利斷金 同心之言 其臭如蘭 初六藉用白茅 无咎 子曰苟錯諸地 而可矣 藉之用茅 何咎之有 愼之至也 夫茅之爲物薄而用可重也 信斯術也 以往 其无所失矣 勞謙 君子有終 吉 子曰勞而不伐 有功而不德 厚之至也 語以其功下人者也 德言盛 禮言恭 謙也者 致恭 以存其位者也 亢龍 有悔 子曰貴而无位 高而无民 賢人在下位而无輔 是以動而有悔也 不出戶庭 无咎 子曰亂之所生也 則言語以爲階 君不密則失臣 臣不密則失身 幾事不密則害成 是以君子愼密而不出也 子曰作易者 其知盜乎 易曰負且乘 致寇至 負也者 小人之事也 乘也者 君子之器也 小人而乘君子之器 盜思奪之矣 上 慢 下 暴 盜思伐之矣 慢藏誨盜 冶容誨淫 易曰負且乘 致寇至 盜之招也

第九章

天一地二天三地四天五地六天七地八天九地十 天數五 地數五 五位相得 而各有合 天數二十有五 地數三十 凡天地之數 五十有五 此所以成變化 而行鬼神也 大衍之數五十 其用四十有九 分而爲二 以象兩 掛一 以象三 揲之以四 以象四時 歸奇於扐 以象閏 五歲再閏 故再扐而後掛 乾之策二百一十有六 坤之策百四十有四 凡三百有六十 當期之日 二篇之策 萬有一千五百二十 當萬物之數也 是故四營而成易 十有八變而成卦 八卦而小成 引而伸之 觸類而長之 天下之能事畢矣 顯道 神德行 是故可與酬酢 可與祐神矣 子曰知變化之道者 其知神之所爲乎

第十章

易有聖人之道四焉 以言者尙其辭 以動者尙其變 以制器者 尙其象 以卜筮者 尙其占 是以君子 將有爲也 將有行也 問焉而以言 其受命也如嚮 无有遠近幽深 遂知來物 非天下之至精 其孰能與於此 參伍以變 錯綜其數 通其變 遂成天地之文 極其數 遂定天下之象 非天下之至變 其孰能與於此 易无思也 无爲也 寂然不動 感而遂通天下之故 非天下之至神 其孰能與於此 夫易 聖人之所以極深而硏幾也 唯深也故能通天下之志 唯幾也故 能成天下之務 唯神也故 不疾而速 不行而至 子曰易有聖人之道四焉者 此之謂也

第十一章

子曰夫易 何爲者也 夫易 開物成務 冒天下之道 如斯而已者也 是故聖人以通天下之志 以定天下之業 以斷天下之疑 是故蓍之德 圓而神 卦之德 方以知 六爻之義 易以貢 聖人以此洗心 退藏於密 吉凶與民同患 神以知來 知以藏往 其孰能與於此哉 古之聰明叡知神武而不殺者夫 是以明於天之道而察於民之故 是興神物 以前民用 聖人以此齋戒 以神明其德夫 是故闔戶謂之坤 闢戶謂之乾 一闔一闢 謂之變 往來不窮 謂之通 見乃謂之象 形乃謂之器 制而用之謂之法 利用出入 民咸用之 謂之神 是故易有太極 是生兩儀 兩儀生四象 四象生八卦 八卦定吉凶 吉凶生大業 是故法象莫大乎天地 變通莫大乎四時 縣象著明 莫大乎日月 崇高莫大乎富貴 備物 致用 立成器 以爲天下利 莫大乎聖人 探賾索隱 鉤深致遠 以定天下之吉凶 成天下亹亹者 莫大乎蓍龜 是故天生神物 聖人則之 天地變化 聖人效之 天垂象 見吉凶 聖人象之 河出圖 洛出書 聖人則之 易有四象 所以示也 繫辭焉 所以告也 定之以吉凶 所以斷也

第十二章

易曰自天祐之 吉无不利 子曰祐者助也 天之所助者 順也 人之所助者 信也 履信思乎順 又以尙賢也 是以自天祐之 吉无不利 子曰書不盡言 言不盡意 然則聖人之意 其不可見乎 子曰聖人立象 以盡意 設卦 以盡情僞 繫辭焉 以盡其言 變而通之 以盡利 鼓之舞之 以盡神 乾坤 其易之縕耶 乾坤成列 而易立乎其中矣 乾坤毁則无以見易 易不可見則乾坤或幾乎息矣 是故形而上者謂之道 形而下者謂之器 化而裁之謂之變 推而行之謂之通 擧而措之天下之民謂之事業 是故夫象 聖人有以見天下之賾 而擬諸其形容 象其物宜 是故謂之象 聖人有以見天下之動 以觀其會通 以行其典禮 繫辭焉 以斷其吉凶 是故謂之爻 極天下之賾者 存乎卦 鼓天下之動者 存乎辭 化而裁之 存乎變 推而行之 存乎通 神而明之 存乎其人 黙而成之 不言而信 存乎德行

繫辭傳下

第一章

八卦成列 象在乎其中矣 因而重之 爻在其中矣 剛柔相推 變在其中矣 繫辭焉而命之 動在其中矣 吉凶悔吝者 生乎動者也 剛柔者 立本者也 變通者趣時者也 吉凶者 貞勝者也 天地之道 貞觀者也 日月之道 貞明者也 天下之動 貞夫一者也 夫乾確然 示人易矣 夫坤隤然 示人簡矣 爻也者 效此者也 象也者 像此者也 爻象 動乎內 吉凶 見乎外 功業 見乎變 聖人之情 見乎辭 天地之大德曰生 聖人之大寶曰位 何以守位 曰仁 何以聚人 曰財 理財 正辭 禁民爲非 曰義

第二章

古者包犧氏之王天下也 仰則觀象於天 俯則觀法於地 觀鳥獸之文 與地之宜 近取諸身 遠取諸物 於是始作八卦 以通神明之德 以類萬物之情 作結繩而爲網罟 以佃以漁 蓋取諸離 包犧氏沒 神農氏作 斲木爲耜 揉木爲耒 耒耨之利 以敎天下 蓋取諸益 日中爲市 致天下之民 聚天下之貨 交易而退 各得其所 蓋取諸噬嗑 神農氏沒 黃帝堯舜氏作 通其變 使民不倦 神而化之 使民宜之 易 窮則變 變則通 通則久 是以自天祐之 吉无不利 黃帝堯舜 垂衣裳而天下治 蓋取諸乾坤 刳木爲舟 剡木爲楫 舟楫之利 以濟不通 致遠以利天下 蓋取諸渙 服牛乘馬 引重致遠 以利天下 蓋取諸隨 重門擊柝 以待暴客 蓋取諸豫 斷木爲杵 掘地爲臼 臼杵之利 萬民以濟 蓋取諸小過 弦木爲弧 剡木爲矢 弧矢之利 以威天下 蓋取諸睽 上古穴居而野處 後世聖人 易之以宮室 上棟下宇 以待風雨 蓋取諸大壯 古之葬者 厚衣之以薪 葬之中野 不封不樹 喪期無數 後世聖人 易之以棺槨 蓋取諸大過 上古結繩而治 後世聖人 易之以書契 百官以治 萬民以察 蓋取諸夬

弟三章

是故易者 象也 象也者 像也 彖者 材也 爻也者 效天下之動者也 是故吉凶生而悔吝著也

第四章

陽卦多陰 陰卦多陽 其故何也 陽卦奇 陰卦耦 其德行何也 陽 一君而二民 君子之道也 陰 二君而一民 小人之道也

第五章

易曰憧憧往來 朋從爾思 子曰天下何思何慮 天下同歸而殊塗 一致而百慮 天下何思何慮 日往則月來 月往則日來 日月相推 而明生焉 寒往則暑來 暑往則寒來 寒暑相推 而歲成焉 往者屈也 來者信也 屈信相感 而利生焉 尺蠖之屈 以求信也 龍蛇之蟄 以存身也 精義入神 以致用也 利用安身 以崇德也 過此以往 未之或知也 窮神知化 德之盛也 易曰困于石 據于蒺蔾 入于其宮 不見其妻 凶 子曰非所困而困焉 名必辱 非所據而據焉 身必危 旣辱且危 死期將至 妻其可得見邪 易曰公用射隼于高墉之上 獲之 无不利 子曰隼者 禽也 弓矢者 器也 射之者 人也 君子藏器於身 待時而動 何不利之有 動而不括 是以出而有獲 語成器而動者也 子曰小人 不恥佛人 不畏不義 不見利不勸 不威不懲 小懲而大誡 此小人之福也 易曰屨校滅趾 无咎 此之謂也 善不積 不足以成名 惡不積 不足以滅身 小人以小善爲无益而弗爲也 以小惡爲无傷而弗去也 故惡積而不可掩 罪大而不可解 易曰何校滅耳 凶 子曰危者 安其位者也 亡者 保其存者也 亂者 有其治者也 是故君子安而不忘危 存而不忘亡 治而不忘亂 是以身安而國家可保也 易曰其亡其亡 繫于包桑 子曰德薄而位尊 知小而謀大 力小而任重 鮮不及矣 易曰鼎折足 覆公餗 其形渥 凶 言不勝其任也 子曰知幾其神乎 君子上交不諂 下交不瀆 其知幾乎 幾者動之微 吉之先見者也 君子見幾而作 不俟終日 易曰介于石 不終日 貞 吉 介如石焉 寧用終日 斷可識矣 君子知微知彰知柔知剛 萬夫之望 子曰顔氏之子 其殆庶幾乎 有不善 未嘗不知 知之 未嘗復行也 易曰不遠復 无祗悔 元吉 天地絪縕 萬物化醇 男女構精 萬物化生 易曰三人行 則損一人 一人行 則得其友 言致一也 子曰君子安其身而後動 易其心而後言 定其交而後求 君子脩此三者故全也 危以動 則民不與也 懼以語 則民不應也 无交而求 則民不與也 莫之與 則傷之者至矣 易曰莫益之 或擊之 立心勿恒 凶

第六章

子曰乾坤其易之門邪 乾陽物也 坤陰物也 陰陽合德 而剛柔有體 以體天地之撰 以通神明之德 其稱名也 雜而不越 於稽其類 其衰世之意耶 夫易 彰往而察來 而微顯闡幽 開而當名 辨物 正言 斷辭 則備矣 其稱名也小 其取類也大 其旨遠 其辭文 其言曲而中 其事肆而隱 因貳以濟民行 以明失得之報

第七章

易之興也 其於中古乎 作易者 其有憂患乎 是故履德之基也 謙德之柄也 復德之本也 恒德之固也 損德之修也 益德之裕也 困德之辨也 井德之地也 巽德之制也 履和而至 謙尊而光 復小而辨於物 恒雜而不厭 損先難而後易 益長裕而不設 困窮而通 井居其所而遷 巽稱而隱 履以和行 謙以制禮 復以自知 恒以一德 損以遠害 益以興利 困以寡怨 井以辨義 巽以行權

第八章

易之爲書也 不可遠 爲道也 屢遷 變動不居 周流六虛 上下无常 剛柔相易 不可爲典要 唯變所適 其出入以度 外內使知懼 又明於憂患與故 无有師保 如臨父母 初率其辭而揆其方 旣有典常 苟非其人 道不虛行

第九章

易之爲書也 原始要終 以爲質也 六爻相雜 唯其時物也 其初難知 其上易知 本末也 初辭擬之 卒成之終 若夫雜物 撰德 辨是與非 則非其中爻 不備 噫 亦要存亡吉凶 則居可知矣 知者 觀其彖辭 則思過半矣 二與四同功而異位 其善不同 二多譽 四多懼 近也 柔之爲道 不利遠者 其要无咎 其用柔中也 三與五同功而異位 三多凶 五多功 貴賤之等也 其柔危 其剛勝耶

第十章

易之爲書也 廣大悉備 有天道焉 有人道焉 有地道焉 兼三才而兩之 故六 六者 非他也 三才之道也 道有變動 故曰爻 爻有等 故曰物 物相雜 故曰文 文不當 故吉凶生焉

第十一章

易之興也 其當殷之末世周之盛德耶 當文王與紂之事邪 是故其辭危 危者使平 易者使傾 其道甚大 百物不廢 懼以終始 其要无咎 此之謂易之道也

第十二章

夫乾天下之至健也 德行恒易以知險 夫坤天下之至順也 德行恒簡以知阻 能說諸心 能硏諸侯之慮 定天下之吉凶 成天下之亹亹者 是故變化云爲 吉事有祥 象事知器 占事知來 天地設位 聖人成能 人謀鬼謀 百姓與能 八卦以象告 爻彖以情言 剛柔雜居 而吉凶可見矣 變動以利言 吉凶以情遷 是故愛惡相攻 而吉凶生 遠近相取 而悔吝生 情僞相感 而利害生 凡易之情 近而不相得 則凶或害之 悔且吝 將叛者 其辭慙 中心疑者 其辭枝 吉人之辭 寡 躁人之辭 多 誣善之人 其辭游 失其守者 其辭屈

--The End--

說卦傳

第一章

昔者聖人之作易也 幽贊於神明而生蓍 參天兩地而倚數 觀變於陰陽而立卦 發揮於剛柔而生爻 和順於道德而理於義 窮理盡性 以至於命

第二章

昔者聖人之作易也 將以順性命之理 是以立天之道曰陰與陽 立地之道曰柔與剛 立人之道曰仁與義 兼三才而兩之 故易六畫而成卦 分陰分陽 迭用柔剛 故易六位而成章

弟三章

天地定位 山澤通氣 雷風相薄 水火不相射 八卦相錯 數往者順 知來者逆 是故易逆數也

第四章

雷以動之 風以散之 雨以潤之 日以烜之 艮以止之 兌以說之 乾以君之 坤以藏之

第五章

帝出乎震 齊乎巽 相見乎離 致役乎坤 說言乎兌 戰乎乾 勞乎坎 成言乎艮 萬物出乎震 震東方也 齊乎巽 巽東南也 齊也者 言萬物之潔齊也 離也者 明也 萬物皆相見 南方之卦也 聖人南面而聽天下 嚮明而治 蓋取諸此也 坤也者地也 萬物皆致養焉 故曰致役乎坤 兌正秋也 萬物之所說也 故曰說言乎兌 戰乎乾 乾西北之卦也 言陰陽相簿也 坎者水也 正北方之卦也 勞卦也 萬物之所歸也 故曰勞乎坎 艮東北之卦也 萬物之所成終而所成始也 故曰成言乎艮

第六章

神也者 妙萬物而爲言者也 動萬物者 莫疾乎雷 撓萬物者 莫疾乎風 燥萬物者 莫熯乎火 說萬物者 莫說乎澤 潤萬物者 莫潤乎水 終萬物始萬物者 莫盛乎艮 故水火相逮

雷風不相悖 山澤通氣然後 能變化 旣成萬物也

第七章

乾健也 坤順也 震動也 巽入也 坎陷也 離麗也 艮止也 兌說也

第八章

乾爲馬 坤爲牛 震爲龍 巽爲雞 坎爲豕 離爲雉 艮爲狗 兌爲羊

第九章

乾爲首 坤爲腹 震爲足 巽爲股 坎爲耳 離爲目 艮爲手 兌爲口

第十章

乾天也 故稱乎父 坤地也 故稱乎母 震一索而得男 故謂之長男 巽一索而得女 故謂之長女 坎再索而得男 故謂之中男 離再索而得女 故謂之中女 艮三索而得男 故謂之少男 兌三索而得女 故謂之少女

第十一章

乾爲天爲圜爲君爲父爲玉爲金爲寒爲冰爲大赤爲良馬爲老馬爲瘠馬爲駁馬爲木果

坤爲地爲母爲布爲釜爲吝嗇爲均爲子母牛爲大輿爲文爲衆爲柄 其於地也爲黑

震爲雷爲龍爲玄黃爲尃爲大塗爲長子爲決躁爲蒼莨竹爲萑葦 其於馬也爲善鳴爲馵足爲作足爲的顙 其於稼也爲反生 其究爲健爲蕃鮮

巽爲木爲風爲長女爲繩直爲工爲白爲長爲高爲進退爲不果爲臭 其於人也爲寡髮爲廣顙爲多白眼爲近利市三倍 其究爲躁卦

坎爲水爲溝瀆爲隱伏爲矯輮爲弓輪 其於人也爲加憂爲心病爲耳痛爲血卦爲赤 其於馬也爲美脊爲亟心爲下首爲薄蹄爲曳 其於輿也爲多眚 爲通爲月爲盜 其於木也爲堅多心 離爲火爲日爲電爲中女爲甲冑爲戈兵 其於人也爲大腹 爲乾卦爲鱉爲蟹爲蠃爲蚌爲龜 其於木也爲科上槁

艮爲山爲徑路爲小石爲門闕爲果蓏爲閽寺爲指爲狗爲鼠爲黔喙之屬 其於木也爲堅多節 兌爲澤爲少女爲巫爲口舌爲毁折爲附決 其於地也爲剛鹵 爲妾爲羊

--The End--

序卦傳

上篇

有天地然後 萬物生焉 盈天地之間者 唯萬物 故受之以屯 屯者盈也 屯者物之始生也 物生必蒙 故受之以蒙 蒙者蒙也 物之穉也 物穉不可不養也 故受之以需 需者飮食之道也 飮食必有訟 故受之以訟 訟必有衆起 故受之以師 師者衆也 衆必有所比 故受之以比 比者比也 比必有所畜 故受之以小畜 物畜然後有禮 故受之以履 履而泰然後安 故受之以泰 泰者通也 物不可以終通 故受之以否 物不可以終否 故受之以同人 與人同者 物必歸焉 故受之以大有 有大者 不可以盈 故受之以謙 有大而能謙 必豫 故受之以豫 豫必有隨 故受之以隨 以喜隨人者 必有事 故受之以蠱 蠱者事也 有事而後可大 故受之以臨 臨者大也 物大然後可觀 故受之以觀 可觀而後 有所合 故受之以噬嗑 嗑者合也 物不可以苟合而已 故受之以賁 賁者飾也 致飾然後 亨則盡矣 故受之以剝 剝者剝也 物不可以終盡 剝 窮上反下 故受之以復 復則不妄矣 故受之以无妄 有无妄然後可畜 故受之以大畜 物畜然後可養 故受之以頤 頤者養也 不養則不可動 故受之以大過 物不可以終過 故受之以坎 坎者陷也 陷必有所麗 故受之以離 離者麗也

下篇

有天地然後有萬物 有萬物然後有男女 有男女然後有夫婦 有夫婦然後有父子 有父子然後有君臣 有君臣然後有上下 有上下然後禮義有所錯 夫婦之道不可以不久也 故受之以恒 恒者久也 物不可以久居其所 故受之以遯 遯者退也 物不可以終退 故受之以大壯 物不可以終壯 故受之以晉 晉者進也 進必有所傷 故受之以明夷 夷者傷也 傷於外者 必反其家 故受之以家人 家道窮必乖 故受之以睽 睽者乖也 乖必有難 故受之以蹇 蹇者難也 物不可以終難 故受之以解 解者緩也 緩必有所失 故受之以損 損而不己必益 故受之以益 益而不己必決 故受之以夬 夬者決也 決必有所遇 故受之以姤 姤者遇也 物相遇而後聚 故受之以萃 萃者聚也 聚而上者謂之升 故受之以升 升而不已必困 故受之以困 困乎上者必反下 故受之以井 井道不可不革 故受之以革 革物者莫若鼎 故受之以鼎 主器者莫若長子 故受之以震 震者動也 物不可以終動 止之 故受之以艮 艮者止也 物不可以終止 故受之以漸 漸者進也 進必有所歸 故受之以歸妹 得其所歸者必大 故受之以豐 豐者大也 窮大者必失其居 故受之以旅 旅而无所容 故受之以巽 巽者入也 入而後說之 故受之以兌 兌者說也 說而後散之 故受之以渙 渙者離也 物不可以終離 故受之以節 節而信之 故受之以中孚 有其信者 必行之 故受之以小過 有過物者必濟 故受之以旣濟 物不可窮也 故受之以未濟 終焉

---The End---

雜卦傳

乾剛坤柔 比樂師憂 臨觀之義 或與或求 屯見而不失其居 蒙雜而著 震起也 艮止也 損益盛衰之始也 大畜時也 无妄災也 萃聚而升不來也 謙輕而豫怠也 噬嗑食也 賁无色也 兌見而巽伏也 隨无故也 蠱則飾也 剝爛也 復反也 晉晝也 明夷誅也 井通而困相遇也 咸速也 恒久也 渙離也 節止也 解緩也 蹇難也 睽外也 家人內也 否泰反其類也 大壯則止 遯則退也 大有衆也 同人親也 革去故也 鼎取新也 小過過也 中孚信也 豊多故 親寡旅也 離上而坎下也 小畜寡也 履不處也 需不進也 訟不親也 大過顚也 姤遇也 柔遇剛也 漸女歸 待男行也 頤養正也 旣濟定也 歸妹女之終也 未濟男之窮也 夬決也 剛決柔也 君子道長

小人道憂也	---The End---